अडाणी समूह ने मार्जिन लिंक्ड शेयर बैक्ड फाइनेंसिंग का भुगतान किया, इनकी वैल्यू 2.15 अरब डॉलर
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar तमिलनाडु के पूर्व सीएम ई पलानीस्वामी पर AMMK पार्टी के कार्यकर्ता पर हमला करने को लेकर केस दर्ज किया गया है।
अडाणी समूह ने प्रमोटर्स को 2.15 अरब डॉलर के मार्जिन लिंक्ड शेयर बैक्ड फाइनेंसिंग (स्टॉक के बदले लिया गया पैसा) का भुगतान कर दिया है। समूह ने इसका भुगतान करने के लिए 31 मार्च 2023 तक का समय लिया था, लेकिन समय से पहले ही भुगतान कर दिया गया। ग्रुप ने हाल ही में ऐसे कई कदम उठाए हैं जिससे इन्वेस्टर्स का भरोसा जीता जा सके। कंपनी का यह कदम उसी से जोड़कर देखा जा रहा है। 
आज की अन्य बड़ी खबरें...
कैलिफोर्निया के सैन डिएगो बीच के पास दो नौकाएं पलटीं, आठ माइग्रेंट्स की मौत
अमेरिका में कैलिफोर्निया के सैन डिएगो के ब्लैक बीच के पास दो नौकाओं के पलट जाने से आठ लोगों की मौत हो गई है। सैन डिएगो फायर रेस्क्यू विभाग के अधिकारी ने बताया कि इमरजेंसी नंबर पर आई एक कॉल में एक महिला ने बताया गया कि वह 15 लोगों के साथ एक नाव पर थी, जो ब्लैक्स बीच पर पलट गई। आठ लोगों के साथ आ रही एक और नौका भी पलट गई। अधिकारियों ने फोन के जीपीएस का इस्तेमाल कर नौका का पता लगाया। बताया जाता है कि नौकाओं में माइग्रेंट्स सवार थे।
आंध्र प्रदेश के पूर्व CM किरण कुमार रेड्डी ने कांग्रेस से दिया इस्तीफा
आंध्र प्रदेश के पूर्व मुख्यमंत्री किरण कुमार रेड्डी ने भारतीय राष्ट्रीय कांग्रेस पार्टी से इस्तीफा दे दिया है। मीडिया रिपोर्ट्स में कहा जा रहा है कि वे भाजपा का दामन थाम सकते हैं।
मछली पकड़ रहे तमिलनाडु के 16 मछुआरों को श्रीलंकाई नौसेना ने गिरफ्तार किया
श्रीलंकाई समुद्री इलाके के पास मछली पकड़ रहे तमिलनाडु के 16 मछुआरों को श्रीलंकाई नौसेना ने रविवार को गिरफ्तार कर लिया।
एयर फोर्स के MI-17 हेलिकॉप्टर की जोधपुर के पास पीलवा गांव में एहतियातन लैंडिंग, जांच के बाद वापस लौटा
एयर फोर्स के MI-17 हेलिकॉप्टर में रविवार को तकनीकी खराबी आ गई इस कारण इसकी जोधपुर के पास पीलवा गांव में एहतियातन लैंडिंग कराई गई। एयर फोर्स अफसरों ने बताया कि लैंडिंग के बाद हेलिकॉप्टर की जांच की गई। बाद में हेलिकॉप्टर फलौदी हवाई अड्डे पर सुरक्षित लौट आया है। हेलिकॉप्टर में 20 जवान सवार थे। पढ़ें पूरी खबर...
बिहार में मंत्री तेज प्रताप यादव के घर चोरी, सहायक ने दर्ज कराई FIR
बिहार में मंत्री तेज प्रताप यादव के सहायक एम सिन्हा ने मंत्री के आवास पर चोरी की FIR दर्ज कराई है। उन्होंने आरोप लगाया कि वृंदावन के कलाकारों को मंत्री के घर होली के त्योहार पर परफॉर्मेंस के लिए बुलाया गया था। इन्हीं कलाकारों ने चोरी को अंजाम दिया। पुलिस ने मामले की जांच शुरू कर दी है।
तेलंगाना के CM केसीआर को पेट में तकलीफ, हैदराबाद के अस्पताल ​​​​​​ में भर्ती कराया
तेलंगाना के CM केसीआर को पेट में तकलीफ के बाद रविवार सुबह हैदराबाद के निजी अस्पताल ले जाया गया। उनके पेट में एक छोटा सा अल्सर हो गया है। इसका इलाज शुरू कर दिया गया है।अस्पताल ने कहा कि उनके शरीर के अन्य सभी पैरामीटर सामान्य हैं।
अभिनेत्री और कांग्रेस नेता नगमा से एक लाख रुपए ठगे, केस दर्ज 
अभिनेत्री और कांग्रेस नेता नगमा से KYC साइबर धोखाधड़ी गिरोह ने 99,998 रुपए ठग लिए। पुलिस ने अज्ञात व्यक्ति के खिलाफ मुंबई के बांद्रा पुलिस स्टेशन में केस दर्ज किया है।
असम पुलिस और CRPF ने पकड़ा 20 करोड़ कीमत का 5 किलो हेरोइन 
असम में पुलिस और CRPF ने संयुक्त ऑपरेशन चलाकर 5 किलो हेरोइन जब्त किया है। ये हेरोइन असम-नगालैंड बॉर्डर पर खतखती इलाके में एक गाड़ी से पकड़ा गया। इसकी कीमत 20 करोड़ रुपए बताई जा रही है। तस्कर हेरोइन को साबुन के शेप की 390 पैकेट्स में लेकर जा रहा था। असम पुलिस ने एक आरोपी को भी गिरफ्तार किया है।
तमिलनाडु के पूर्व CM ई पलानीस्वामी पर केस दर्ज, AMMK पार्टी के कार्यकर्ता पर हमला करने का आरोप
तमिलनाडु के पूर्व सीएम ई पलानीस्वामी पर AMMK पार्टी के कार्यकर्ता पर हमला करने को लेकर केस दर्ज किया गया है। राजेश्वरन नाम के व्यक्ति ने मदुरै एयरपोर्ट पर पलानीस्वामी को गद्दार कहा और उनसे बदतमीजी भी की। जवाब में पलानीस्वामी ने भी उसपर हमला किया। बाद में दोनों के खिलाफ शिकायत दर्ज की गई है।
पलानीस्वामी AIADMK पार्टी के महासचिव हैं। वहीं कार्यकर्ता AMMK पार्टी का था। उसने पलानीस्वामी पर शशिकला के साथ गद्दारी करने का आरोप लगाया। शशिकला पहले AIADMK पार्टी में ही थीं और उन्हें जयललिता का करीबी माना जाता था। बाद में उन्हें पार्टी से बाहर कर दिया गया जिसके बाद उनके भतीजे ने नई पार्टी AMMK बनाई थी।
एक्ट्रेस माधुरी दीक्षित की मां का 91 साल की उम्र में निधन
एक्ट्रेस माधुरी दीक्षित की मां स्नेहलता दीक्षित का रविवार सुबह 8.40 बजे निधन हो गया। उन्होंने 91 साल की उम्र में दुनिया को अलविदा कहा। उनका अंतिम संस्कार दोपहर 3 से 4 बजे के बीच मुंबई के वर्ली श्मशान घाट पर किया जाएगा। पूरी खबर पढ़ें...
अंडरगारमेंट और जूतों में छिपाकर लाया जा रहा 1.40 करोड़ का सोना जब्त
मुंबई एयरपोर्ट पर कस्टम डिपार्टमेंट ने शुक्रवार को 1.40 करोड़ रुपए का सोना पकड़ा। डिपार्टमेंट ने बताया कि इथियोपिया से आए तीन विदेशी नागरिक अपने अंडरगारमेंट और जूतों के सोल में सोना छिपाकर ला रहे थे। इनसे करीब 3 किलो सोना जब्त किया गया।
जम्मू-कश्मीर पुलिस ने AK-47, ग्रेनेड समेत भारी मात्रा में हथियार पकड़े
जम्मू-कश्मीर पुलिस ने शनिवार को हैंगनीकूट में गैर-कानूनी हथियारों और गोला-बारूद के ठिकाने का भंडाफोड़ किया। इस दौरान पुलिस ने 1 AK-47 राइफल, दो मैगजीन, 75 राउंड गोलियां, 10 ग्रेनेड, 26 Ubgl ग्रेनेड, 8 UBGL बूस्टर, 2 फ्लेम थ्रोअर, 5 रॉकेट शैल और 3 रॉकेट बूस्टर बरामद किए। पुलिस ने एफआईआर दर्ज कर जांच शुरू कर दी है।
भारत-ऑस्ट्रेलिया टेस्ट मैच में गड़बड़ी करने की धमकी देने वाले 2 लोग गिरफ्तार
अहमदाबाद में हो रहे भारत-ऑस्ट्रेलिया टेस्ट मैच में गड़बड़ी करने की धमकी देने वाले 2 लोगों को अहमदाबाद क्राइम ब्रांच की साइबर सेल ने गिरफ्तार किया है। इन दोनों को खलिस्तान समूहों का समर्थन मिला हुआ था। क्राइम ब्रांच ने इन्हें मध्यप्रदेश के रीवा और सतना जिले से गिरफ्तार किया।
इन लोगों ने सिम बॉक्स टेक्नोलॉजी के जरिए मैच में गड़बड़ी करने की धमकी दी थी। उस समय पीएम मोदी और ऑस्ट्रेलिया के पीएम एंथनी एल्बनीज अहमदाबाद में थे। मैच के पहले दिन दोनों पीएम स्टेडियम गए थे और मैच देखा था। पढ़ें पूरी खबर...
लंदन-मुंबई फ्लाइट में यात्री ने बाथरूम में पी सिगरेट, मामला दर्ज
एयर इंडिया की फ्लाइट में स्मोकिंग का मामला सामने आया है। लंदन-मुंबई फ्लाइट में एक यात्री बाथरूम में सिगरेट पी रहा था। मुंबई पुलिस ने ऐसा करने वाले 37 साल के रमाकांत पर केस दर्ज कर लिया है। पुलिस ने बताया कि रमाकांत अमेरिकी नागरिक है और उसने अन्य यात्रियों के साथ बदसलूकी भी की थी। मामला 11 मार्च का बताया जा रहा है। पढ़ें पूरी खबर...
दिल्ली में पेंट की दुकान में लगी आग, एक की मौत, जांच में जुटी पुलिस
दक्षिण पूर्व दिल्ली के जैतपुर में शनिवार सुबह एक पेंट की दुकान में आग लग गई थी। पुलिस ने दुकान से एक शव बरामद किया है। हालांकि, शव की पहचान अब तक नहीं हो पाई है। पुलिस के मुताबिक, आग बुझाने का काम अब तक जारी है। मौके पर दमकल की 11 गाड़ियां मौजूद हैं।
प्रमोद तिवारी होंगे राज्यसभा में कांग्रेस के उपनेता, रजनी पाटिल व्हिप नियुक्त
कांग्रेस नेता प्रमोद तिवारी राज्यसभा में पार्टी के उपनेता होंगे। वहीं, रजनी पाटिल को व्हिप नियुक्त किया गया है। कांग्रेस आलाकमान ने शनिवार को उनकी नियुक्ति की मंजूरी दे दी है।
प्रमोद तीन बार से राज्यसभा सांसद रह चुके हैं। इसके अलावा वे उत्तर प्रदेश के कैबिनेट मंत्री रह चुके हैं। जबकि पाटिल महाराष्ट्र से दूसरी बार राज्यसभा सांसद हैं। आनंद शर्मा की सेवानिवृत्ति और राजीव सातव के निधन के बाद रिक्त पदों को भरने के लिए ये नियुक्तियां की गई हैं।